《椒菊枕》
宋代·洪咨夔

矮檠矻初年，细字窘晚节。
天怜蠹书障，神授鸿宝诀。
金葩凉而严，丹宝温以烈。
两囊贮风露，半簪藉霜雪。
芬透顶{左宁右页}爽，清祛脑脂热。
梦魂寥廓远，宇观沆瀣澈。
云开月更朗，电掣岩欲裂。
术妙刮膜金，功过刳蟆铁。
聱牙读楚诅，琐尾窥越绝。
不忧幻景侵，且喜翳根灭。
颂花醉春温，餐英饱秋洁。
涂屋兆蕃硕，饮潭进耆耋。
况兹芳泽聚，尽洗空华结。
夜气存虚明，天光发昭晰。
须弥能微尘，渤澥或丘垤。
不直一笑粲，已判双眦决。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。